Galesia
Ol pikinini bilong God.
4
1Tok mi mekim em i olsem: Olgeta samting bilong papa em bilong pikinini man bilong em, tasol taim pikinini i stap liklik yet em i no kisim ol samting bilong papa na em i stap olsem em i wanpela wokboi nating. 2Em mas i stap aninit long ol waspapa na aninit long ol man bilong lukautim olgeta samting i go inap long taim papa bilong em i bin makim. 3Na wankain olsem, yumi bin i stap olsem liklik pikinini na yumi kalabus i stap aninit long lo i bosim dispela graun. 4Tasol, long taim God i bin makim, God i salim Pikinini Man bilong Em i kam. Wanpela meri i karim Em, na Em i bon aninit long lo. 5God i salim Em i kam bilong baim bek manmeri i stap aninit long lo, bai God i ken adoptim mipela na mekim mipela i stap pikinini man i kamap bikpela pinis. 6Nau yupela i stap bikpela pikinini bilong God, na long dispela as God i salim Spirit bilong Pikinini Man bilong Em i kam na i stap insait long laip bilong yupela, na dispela Spirit i save tokaut, “Aba, Papa.” 7Olsem na, yu no i stap moa olsem yu wanpela wokboi nating. Nogat. Nau yu i stap bikpela pikinini man bilong God. God tasol i mekim yu kamap olsem na long dispela as olgeta samting bilong Papa em bilong yu.
Pol i sori tumas long ol Galesia.
8Bipo, taim yupela no save long God, yupela i stap wokboi nating bilong ol god i no god tru. 9Tasol nau yupela i kisim save long God. Ating mobeta mi tok, God i save long yupela. Em olsem na, long wanem as yupela i tanim i go bek gen long lo i bosim dispela graun, ol lo i no gat strong na i no gat kaikai bilong em i stap, a? Ating yupela i laik kalabus gen long dispela samting, a? 10Yupela save lukautim ol spesol de na ol spesol mun na ol spesol taim na ol spesol yia. 11Mi sori tumas long yupela. I luk olsem mi bin westim taim bilong mi long mekim wok namel long yupela.
12Plis ol brata, plis mi laik yupela i kamap olsem mi, long wanem mi bin kamap olsem yupela. Yupela no bin wokim wanpela rong long mi. 13Yupela save pinis, mi bin kisim sik na long dispela as mi bin kam long yupela na mi autim gutnius long yupela fes taim. 14Sik bilong mi i bin givim hatwok long yupela, tasol yupela no tok baksait long mi na daunim mi. Nogat. Yupela i bin welkamim mi olsem mi wanpela ensel bilong God na olsem mi Krais Jisas yet. 15Na dispela amamas bilong yupela nau em i stap we? Tru tumas, long dispela taim, yupela i gat bikpela amamas long mi, na sapos yupela inap, yupela inap kamautim ai bilong yupela bilong givim mi bilong oraitim mi. 16Tasol nau yupela i tingim olsem mi birua bilong yupela bikos mi autim trupela gutnius long yupela.
17Ol dispela man i strong long pulim yupela, ol i no gat gutpela tingting bilong mekim gutpela long yupela. Nogat. Ol i laik birua i kamap namel long yupela na mipela, bai yupela i strong long bihainim ol tasol. 18Ol i strong long pulim yupela, na dispela pasin em i gutpela sapos ol i gat gutpela tingting na ol i pulim yupela i go long gutpela samting na ol i mekim olsem olgeta taim maski mi stap wantaim yupela o nogat. 19Ol liklik pikinini bilong mi, mi kisim pen gen long yupela, olsem mama i kisim pen taim em i laik karim pikinini. Bai mi karim dispela pen i go inap long taim we trupela wei bilong Krais i kamap pinis long laip bilong yupela. 20Bikpela laik bilong mi i olsem, mi laik i stap wantaim yupela nau na toktok isi wantaim yupela, long wanem mi paul long pasin bilong yupela.
Hagar na Sara i olsem wanpela tok bokis.
21Yupela ol man i laik i stap aninit long lo, yupela tokim mi, yupela save long toktok lo i mekim o nogat? 22Buk bilong God i mekim tok olsem, Abraham i gat 2-pela pikinini man. Slevmeri bilong em i karim wanpela, na frimeri bilong em i karim wanpela. 23Pikinini bilong slevmeri, em i bin kamap long wei olgeta pikinini i save kamap. Tasol pikinini bilong frimeri, God i bin mekim promis na em i kamap.
24Yumi ken i yusim dispela stori olsem wanpela tok bokis. Dispela tupela meri i makim tupela kontrak. Hagar i makim kontrak bilong maunten Sainai, na ol pikinini em i karim ol i stap slev olsem Hagar. 25Hagar i makim maunten Sainai bilong kantri Arebia, na dispela i olsem Jerusalem bilong nau bikos Jerusalem bilong nau wantaim ol pikinini bilong em i stap olsem ol slev. 26Tasol Jerusalem bilong antap em i fri, na em i olsem mama bilong mipela. 27Long wanem, buk bilong God i mekim tok olsem,
Yu meri we bel bilong yu i drai pinis,
na yu i no save karim pikinini,
yu ken i amamas.
Yu meri i no bin pilim pen bilong karim pikinini,
mekim singaut bilong amamas.
Long wanem, bai yu i gat planti pikinini moa long meri i gat man.
(Aisaia 54:1)
28Na yupela, ol brata, yupela wankain olsem Aisak na yupela i stap pikinini bilong promis. 29Long taim bilong Aisak, pikinini man i kamap long wei olgeta pikinini i save kamap em i bin mekim nogut long pikinini man i bin kamap long strong bilong Holi Spirit. Na dispela kain pasin i stap yet. 30Tasol buk bilong God i tok wanem? Em i tok, “Rausim slevmeri wantaim pikinini man bilong em. Long wanem, pikinini man bilong slevmeri i no inap tru long serim olgeta gutpela samting wantaim pikinini bilong frimeri.” (Jenesis 21:10) 31Em olsem na, ol brata, mipela no pikinini bilong slevmeri. Nogat. Mipela pikinini bilong frimeri tasol.
tpi_Latn tpi_Latn unk tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn